700 boliger, 5.500 studerende, grønne områder, erhvervsliv og butikker. En ny bydel på 140.000 kvm skyder op ved Silkeborgvej i Aarhus.

Fra 1856 til 2008 blev byens øl brygget på Ceresgrunden. I dag er produktionen væk og Ceresgrunden er ved at blive til Ceresbyen.

- Vi synes, det er utroligt spændende, at være med til at forandre et gammelt industriområde til et nyt aktivt byområde, siger Peter Thorsgaard, afdelingschef hos A.Enggaard A/S i Aarhus.

- Hovedtanken er, at det skal være det, vi kalder, en ny by i city, som rummer en mangfoldighed af områder og aktiviteter.

Og det er ikke kun over jorden, at den nye bydel i de kommende år vil brede sig. Det er tanken, at bydelen skal være bilfri, og det betyder, at der skal bygges en kæmpe p-kælder under det meste af området.

Hvis alt går efter planen, så vil hele Ceresbyen stå færdig i 2019.

I videoen øverst kan du komme med rundt i én af de bygninger, der er kommet længst - VIA University College.